دازت 10 سنين دبا ملي توفات الواليدة، يعني الواحد ولى متعود على الفقدان إلى حد ما، اليوم كنت راكب فالطوبيس و كان قدامي راجل و مرتو كبار فالسن و ولدهم كالس حدايا كيضحك معاهم و كيعاود ليهوم بواحد الشغف على شنو غيدير من هنا لقدام و كيفاش الاحساس ديالو ملي سالا القرايا و البنت لي ناوي يخطبها و بلي باغي اول حاجة يديهوم للحج......الواليدة ديالو كانت كتسولو و كتناقش معاه و كتقوليه على سلامتك ما قاداني فرحة انا فخورة بيك الله يرضي عليك و كتقوليه اندير ليك حفلة كبيرة ملي نوصلو للدار و كتضحك معاه و كتقوليه اول خلصة اتعطيها لمك ماشي باك و ان شاء الله تدينا اوليدي للحج....أول مرة بصراحة كنت كنحس بنغزة فصدري من فترة طويلة حيت الواليدة توفات ، كنت بغيت هاد الشعور بالضبط نعيشو مع الواليدة، كنت بغيت نهار التخرج نكونو راجعين و نعاود ليها و ناقش معاها هاداشي و نقولها شنو غندير و كيفاش داز داكاشي...كنت بغيت تشوفني و انا كنتخرج و نتصورو مع بعضياتنا و نوريها تصاور و حنا راجعين و نشوف فعينيها فرحة و فخر بداكاشي لي وصلت ليه و بزاف دالحوايج الزوينة كنا اندوزوها...  

الحزين هو إنك مع مرور الوقت كتفكر بلي والفتي و تعودتي على فقدان شخص كان بمثابة الحياة وإنه صاف الزمن داوى الجرح ديالك و نساك داك الفقد، وكتشوف بزاف الناس مع والديهوم عاديي يعني، حتى كيجي شي موقف قدامك بحال هذا و يضربك فصدرك بحال شي موس و يحسسك أنك عندك خمس سنين و كل لي محتاجو حضن من الواليدة فاقرب وقت ممكن و تقولك إنها فرحانة بيك و فخورة بيك و كولشي غيفوت و متقلقش انا هنا معاك.....